Fit-23 ta' Ġunju 2015 il-Kunsill appoġġa proposta għar-riforma tal-Qorti Ġenerali, bil-għan li din tkun tista' tiffaċċja żieda dejjem akbar fix-xogħol u li jiġi żgurat li r-rimedju legali fl-UE jkun garantit fi żmien raġonevoli. Il-Qorti Ġenerali hija waħda minn tliet qrati tal-Qorti Ewropea tal-Ġustizzja, filwaqt li t-tnejn l-oħra huma l-Qorti tal-Ġustizzja nfisha u t-Tribunal għas-Servizz Pubbliku. Il-Qorti Ġenerali hija l-qorti tal-ewwel u l-aħħar istanzi għall parti l-kbira tad-deċiżjonijiet li jittieħdu mill-Kummissjoni u organi oħrajn tal-UE, fl-oqsma kollha li fihom l-Unjoni Ewropea għandha kompetenza. Żieda mgħaġġla fil-volum ta' każijiet Skont l-aħħar ċifri, l-għadd ta' każijiet ġodda li jaslu kull sena quddiem il-Qorti Ġenerali żdied minn inqas minn 600 qabel l-2010 għal 912 fl-2014, li fl-aħħar ta' Marzu 2015 irriżulta f'1393 każ pendenti li qatt ma kienu tant. Dan ir- ritmu rapidu taż-żieda fl-għadd ta' każijiet tal-Qorti Ġenerali x'aktarx li jkompli. Pereżempju, wara t-tlestija tal-Unjoni Bankarja, għand il-Qorti Ġenerali issa qed jasal għadd ġdid ta' każijiet ġodda relatati mas-settur bankarju. It-tisħiħ tal-Qorti Ġenerali ser jippermetti lill-Unjoni Ewropea tlaħħaq ma' dawn l-isfidi l-ġodda. L-għadd kbir u dejjem jikber ta' każijiet pendenti jwaqqaf lill-Qorti Ġenerali milli tagħti sentenza fi żmien raġonevoli. Iż-żmien medju biex tingħata sentenza fl-aktar każijiet ekonomikament sensittivi huwa ta' bejn erba' u ħames snin, filwaqt li t-tul medju ġeneralment meqjus aċċettabbli huwa ta' madwar sena. L-Artikolu 47 tal-Karta tad-Drittijiet Fundamentali jipprevedi d-dritt li wieħed jingħata sentenza fi żmien raġonevoli. Miżuri ta' riforma Ir-riforma proposta appoġġata mill-Kunsill tipprevedi żieda progressiva fl-għadd ta' mħallfin fil-Qorti Ġenerali, u li t-Tribunal għas-Servizz Pubbliku jingħaqad mal-Qorti Ġenerali. Fl-2015, l-għadd ta' mħallfin jiżdied bi 12. Fl-2016, is-seba' karigi ta' mħallfin tat-Tribunal għas-Servizz Pubbliku jiġu ttrasferiti lill-Qorti Ġenerali li magħhom jiġu allokati disa' imħallfin oħra fl-2019. B'kollox, dan ifisser 21 imħallef addizzjonali fi tmiem il-proċess. Din iż-żieda fl-għadd ta' mħallfin ser tippermetti wkoll li l-Qorti Ġenerali jkollha awli ta' ħames imħallfin minflok tliet imħallfin biex jittrattaw il-każijiet li jixirqilhom. Spejjeż tar-riforma Bis-saħħa tal-isforzi li saru mill-Qorti, iż-żieda ta' 21 fl-għadd ta' mħallfin u l-fużjoni tat-Tribunal għas-Servizz Pubbliku mal-Qorti Ġenerali jiġu jiswew €13.5 miljun fis-sena. Dawn l-ispejjeż jipparagunaw b'mod favorevoli mas-€26.8 miljun mitluba f'diversi azzjonijiet għad-danni minħabba dewmien fl-għoti ta' sentenzi. Il-passi li jmiss Il-Kunsill ser jibgħat il-pożizzjoni tiegħu fl-ewwel qari lill-Parlament Ewropew għat-tieni qari. Mistoqsijiet u Tweġibiet dwar ir-riforma tal-Qorti Ġenerali tat-22 ta' Ġunju 2015 Proposta tal-President tal-Qorti tal-Ġustizzja tat-13 ta' Ottubru 2014 Pożizzjoni tal-Kunsill Ara l-paġna tal-laqgħa